CELEX: 62011CN0485
Language: fi
Date: 2011-09-22 00:00:00
Title: Asia C-485/11: Kanne 22.9.2011 — Euroopan komissio v. Ranskan tasavalta

3.12.2011   
            
            
               FI
            
            
               Euroopan unionin virallinen lehti
            
            
               C 355/9
            
         Kanne 22.9.2011 — Euroopan komissio v. Ranskan tasavalta
   (Asia C-485/11)
   2011/C 355/15
   Oikeudenkäyntikieli: ranska
   
      Asianosaiset
   
   
      Kantaja: Euroopan komissio (asiamiehet: A. Bordes ja G. Braun)
   
      Vastaaja: Ranskan tasavalta
   
      Vaatimukset
   
   
               —
            
            
               on todettava, ettei Ranskan tasavalta ole noudattanut sähköisiä viestintäverkkoja ja -palveluja koskevista valtuutuksista 7.3.2002 annetun Euroopan parlamentin ja neuvoston direktiivin 2002/20/EY (1) 12 artiklan mukaisia velvoitteitaan, koska se on ottanut audiovisuaalisesta viestinnästä 5.3.2009 annetun lain nro 2009-258 (2) 33 §:llä käyttöön sähköisen viestinnän toimijoihin kohdistuvan ylimääräisen maksun
            
         
               —
            
            
               Ranskan tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Komissio ilmoittaa kanteensa tueksi epäilevänsä sitä, onko yleisen verolain 302 bis KH §, joka on säädetty audiovisuaalisesta viestinnästä ja uudesta julkisen television palvelusta 5.3.2009 annetun lain nro 2009-258 33 §:llä, yhteensopiva edellä mainitun valtuutusdirektiivin kanssa. Koska vastaaja perii maksun yrityksiltä, jotka yleisvaltuutuksen perusteella käyttävät sähköistä viestintäverkkoa tai tarjoavat sähköiseen viestintään liittyvää palvelua, se rikkoo komission mukaan erityisesti direktiivin 12 artiklaa. Komissio riitauttaa kansallisten viranomaisten näkemyksen siitä, että mainittu artikla koskee ainoastaan sellaisia maksuja, joita jäsenvaltiot voivat periä valtuutuksen myöntämisen tai sähköisen viestinnän toimijoita koskevaan valtuutusmenettelyyn liittyvän toimen ”mukaisesti”. Komission mukaan mainitun 12 artiklan tarkoituksena on nimittäin kattaa kaikki ”hallinnollisen” maksun muodot, toisin sanoen myös kaikki sellaiset kulut, jotka liittyvät valtuutusjärjestelmän hallinnointiin, valvontaan ja soveltamiseen, eikä ainoastaan valtuutuksen antamiseen liittyvät kulut.
   
      (1)  EYVL L 108, s. 21.
   
      (2)  JORF nro 0056, s. 4321.